A4-0394/98

Ψήφισμα σχετικά με την ανακοίνωση της Επιτροπής σχετικά με τις «δημόσιες συμβάσεις στην Ευρωπαϊκή Ένωση» (COM(98)0143 - C4-0202/98)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(98)0143 - C4-0202/98)

- έχοντας υπόψη το ψήφισμά του της 22ας Οκτωβρίου 1997 σχετικά με το Πράσινο Βιβλίο της Επιτροπής «Οι δημόσιες συμβάσεις στην Ευρωπαϊκή Ένωση - κατευθύνσεις και προβληματισμοί για το μέλλον» ((ΕΕ C 339 της 10.11.1997, σελ. 65.)),

- έχοντας υπόψη την έκθεση της Επιτροπής Οικονομικής, Νομισματικής και Βιομηχανικής Πολιτικής και τη γνωμοδότηση της Επιτροπής Απασχόλησης και Κοινωνικών Υποθέσεων (A4-0394/98),

A. εκτιμώντας ότι οι δημόσιες συμβάσεις είναι τομέας που αφορά όλους τους πολίτες, αφ' ής στιγμής έχουν επίπτωση στη ζωή τους τόσο άμεσα, δια της παροχής δημοσίων υπηρεσιών και υποδομών, όσο και έμμεσα, δια της δημόσιας δαπάνης που συνεπάγονται,

Β. εκτιμώντας ότι, για να μπορούν οι δημόσιες συμβάσεις να προσφέρουν στον πολίτη τις καλύτερες δυνατές υπηρεσίες, θα πρέπει η νομοθεσία που τις διέπει να είναι πολύ απλή στην χρήση, να προσαρμόζεται στις μεταβαλλόμενες ανάγκες και τα χαρακτηριστικά της σύγχρονης αγοράς που θα πρέπει να είναι εφαρμόσιμη και αποτελεσματική τόσο για τον αγοραστή, όσο και για τον πιθανό προμηθευτή και τις ελεγκτικές αρχές,

Γ. λαμβάνοντας υπόψη ότι τούτο απαιτεί ένα πλαίσιο σταθερότητας το οποίο δεν παρεμποδίζει την πλήρη εφαρμογή και την καλή εκτέλεση των οδηγιών στο εσωτερικό των κρατών μελών,

Δ. λαμβάνοντας υπόψη ότι οι ισχύοντες σήμερα κανόνες στον τομέα των δημοσίων συμβάσεων είναι περίπλοκοι και ανελαστικοί και ότι η μεταφορά των κοινοτικών οδηγιών στο εθνικό δίκαιο των κρατών μελών επιφέρει περαιτέρω στρεβλώσεις,

Ε. λαμβάνοντας υπόψη ότι η από τα κράτη μέλη εκτέλεση και εφαρμογή της νομοθεσίας στον τομέα των δημοσίων συμβάσεων είναι πολύ αργή και ανεπαρκής,

ΣΤ. λαμβάνοντας υπόψη ότι στο 15% των περιπτώσεων όπου σημειώθηκε παραβίαση της νομοθεσίας στον τομέα των δημοσίων συμβάσεων τα κράτη μέλη δεν αντέδρασαν και ότι η μέση χρονική περίοδος που χρειάστηκε για να απαντήσουν στις κοινοποιήσεις παραβάσεων ήταν μεταξύ 80 και 90 ημερών, γεγονός που αποδεικνύει ότι στο 50% περίπου των περιπτώσεων η απάντηση ελήφθη με καθυστέρηση σε σχέση με την προβλεπόμενη προθεσμία των 60 ημερών που διαθέτουν,

Ζ. λαμβάνοντας υπόψη ότι η πρόσβαση των ΜΜΕ στις δημόσιες συμβάσεις εξακολουθεί να είναι περιορισμένη και τούτο δεν οφείλεται μόνο στην έλλειψη ενημέρωσης, αλλά και στην ελλιπή γνώση των υφιστάμενων σχετικών πληροφοριών,

Η. λαμβάνοντας υπόψη ότι έχει σημειωθεί σημαντική πρόοδος σε ό,τι αφορά την χρήση της τεχνολογίας της πληροφορίας στις δημόσιες συμβάσεις,

Θ. λαμβάνοντας υπόψη ότι σε ορισμένους τομείς τα κατώτατα όρια είναι τόσο χαμηλά ώστε να δικαιολογείται πράγματι μία διαδικασία ανάθεσης των συμβάσεων σε ευρωπαϊκό επίπεδο ή μάλιστα σύμφωνη με τους κανόνες του ΠΟΕ λόγω των τεράστιων γραφειοκρατικών διατυπώσεων,

Ι. γνωρίζοντας ότι ποσοστό μόνο 2-3% του συνόλου των δημοσίων συμβάσεων, ακόμη και στην ευρωπαϊκή εσωτερική αγορά, ανατίθενται σε διασυνοριακό επίπεδο,

1. χαιρετίζει την ανακοίνωση της Επιτροπής ως συνέχεια του Πράσινου Βιβλίου κυρίως διότι αποδεικνύει τη δέσμευσή της να αντιμετωπίσει τα ζητήματα που προέκυψαν από τις διαβουλεύσεις του Πράσινου Βιβλίου[semigr ]

2. υπενθυμίζει στην Επιτροπή την ανάγκη να δημιουργηθεί μία νομοθεσία για τις δημόσιες συμβάσεις που να είναι απλή, να προσαρμόζεται στις απαιτήσεις της κοινωνίας και της αγοράς, να είναι εφαρμόσιμη και αποτελεσματική και να διευκολύνει, μαζί με την εφαρμογή στην πράξη των προβλεπόμενων διατάξεων, και την πλήρη συμμετοχή όλων των ενδιαφερόμενων παραγόντων[semigr ]

3. καλεί την Επιτροπή να διευκρινίσει λεπτομερώς σε ερμηνευτικό έγγραφο τον τρόπο με τον οποίο δημόσιες συμβάσεις σχετίζονται με το νέο άρθρο της Συνθήκης που αφορά την προώθηση των δημοσίων υπηρεσιών και την κοινωνική και εδαφική συνοχή στην Ευρωπαϊκή Ένωση[semigr ]

4. καλεί την Επιτροπή να λάβει πρωτοβουλίες προκειμένου να διασφαλίσει ότι οι πολίτες και οι τοπικές κοινότητες έχουν επιρροή επί των ιδιωτών που διαχειρίζονται δημόσιες υπηρεσίες, ιδίως εάν οι εν λόγω υπηρεσίες λειτουργούν σε διακρατική βάση, διασφαλίζοντας το δικαίωμα στην πληροφόρηση και το δικαίωμα στη συμμετοχή σύμφωνα με τις δεσμεύσεις της Συμφωνίας για τις Δημόσιες Συμβάσεις (ΣΔΣ)[semigr ]

5. καλεί την Επιτροπή, τώρα που αναπτύσσει στρατηγικές για την επίλυση ορισμένων εκ των προβλημάτων που παρεμποδίζουν την εφαρμογή της καλής και αποτελεσματικής πρακτικής των δημοσίων συμβάσεων, να διατηρήσει για τις ιδέες και τις γνώμες των χρηστών το ίδιο ανοικτό πνεύμα που χαρακτήρισε τις ενέργειές της κατά τη διάρκεια της διαδικασίας διαπραγματεύσεων[semigr ]

6. καλεί εξάλλου την Επιτροπή να τηρήσει καθεστώς πλήρους διαφάνειας και συνεχών διαβουλεύσεων σε κάθε στάδιο της διασάφησης, ερμηνείας και τροποποίησης των κανόνων που διέπουν τις δημόσιες συμβάσεις[semigr ]

7. συγχαίρει την Επιτροπή για την απόφασή της να δημοσιεύσει προτάσεις διασάφησης και ερμηνείας στην προσπάθεια να διευκολύνει την ανταλλαγή απόψεων και να άρει τις ανησυχίες που ενδέχεται να δημιουργήσουν οι εν λόγω τροποποιήσεις επιτυγχάνοντας κατ' αυτόν τον τρόπο μεγαλύτερη συναίνεση υπέρ των αλλαγών αυτών[semigr ]

8. καλεί την Επιτροπή να λάβει όλα τα απαραίτητα μέτρα για να εξασφαλισθεί η προάσπιση των χρηστών από ζημίες οι οποίες οφείλονται αποκλειστικά και μόνο στις τροποποιήσεις που επέφερε η Επιτροπή στην ερμηνεία της νομοθεσίας[semigr ]

9. υπενθυμίζει στην Επιτροπή ότι η καλή δημόσια σύμβαση θα πρέπει να διευκολύνει και όχι να εμποδίζει τη βέλτιστη πρακτική ή επιλογή. Τούτο αποκτά ιδιαίτερη σημασία για τη βελτίωση των κοινωνικών, περιβαλλοντικών και καταναλωτικών προτύπων στο πλαίσιο των νομικών απαιτήσεων για την πρόληψη στρεβλώσεων στον ανταγωνισμό[semigr ]

10. ζητεί από την Επιτροπή να διασφαλίσει την πραγματική ολοκλήρωση μεταξύ των κανόνων ανάθεσης συμβάσεων της ΕΕ και της κοινοτικής περιβαλλοντικής πολιτικής[semigr ] η Επιτροπή θα πρέπει να διασφαλίσει ότι οι δημόσιες αρχές δεν έχουν απλώς τη δυνατότητα να θέτουν απαιτήσεις όσον αφορά τα χαρακτηριστικά ενός προϊόντος, αλλά και τη δυνατότητα να θέτουν απαιτήσεις ως προς τις διαδικασίες παραγωγής, με την εφαρμογή διεθνών προτύπων περιβαλλοντικού ελέγχου και πιστοποίησης όσον αφορά τις συμβάσεις υπό την προϋπόθεση ότι οι απαιτήσεις αυτές δεν εμποδίζουν τον ανταγωνισμό[semigr ]

11. αναμένει με ενδιαφέρον την ενδεικτική έκθεση που έχει υποσχεθεί να συντάξει η Επιτροπή όσον αφορά τη χρήση τέτοιων προτύπων και προδιαγραφών στις δημόσιες συμβάσεις και ζητεί από την Επιτροπή να ασχοληθεί στην έκθεση με τις πρακτικές πτυχές των προβλημάτων αυτών εισάγοντας σαφείς κατευθυντήριες γραμμές ως προς τους τρόπους με τους οποίους μπορούν να εφαρμοσθούν εκουσίως, ως βέλτιστες πρακτικές, τα στοιχεία εκείνα των κοινοτικών πολιτικών που έχουν άμεση επίπτωση στις δημόσιες συμβάσεις[semigr ]

12. επισημαίνει την πρόθεση της Επιτροπής να ερμηνεύσει τις βασικές αρχές για τη συνεκτίμηση των κοινωνικών πτυχών των δημοσίων συμβάσεων σε μία ερμηνευτική ανακοίνωση[semigr ] ωστόσο, απευθύνει επείγουσα έκκληση για τη θέσπιση δεσμευτικής νομοθεσίας σε ευρωπαϊκό επίπεδο η οποία να διασφαλίζει τη συμμόρφωση με την κοινωνική νομοθεσία εκ μέρους όλων των προμηθευτών, περιλαμβανομένων και των υπεργολάβων, στο πλαίσιο των διαδικασιών των δημοσίων συμβάσεων προκειμένου να αποτραπεί ο επιζήμιος ανταγωνισμός ως προς το εργατικό κόστος ή άλλες μορφές και συνθήκες απασχόλησης[semigr ] καλεί την Επιτροπή, στις οδηγίες για τις δημόσιες συμβάσεις που θα εκδώσει στο μέλλον, να συμπεριλάβει διατάξεις που θα επιτρέψουν να συμπεριληφθούν κοινωνικές ρήτρες στις συμβάσεις, κατά τρόπον ώστε οι προμηθευόμενοι να αναπτύξουν θετική δράση στον τομέα της απασχόλησης και να προωθήσουν τους κοινωνικούς στόχους[semigr ]

13. είναι της άποψης ότι στις οδηγίες για τις δημόσιες συμβάσεις θα πρέπει να περιληφθούν κριτήρια τα οποία να επιβάλλουν στην αναθέτουσα αρχή να τηρεί τις συμβάσεις της ΔΟΕ 87,98 (δικαίωμα του συνδικαλίζεσθαι καθώς και δικαίωμα της σύναψης συλλογικών συμβάσεων), 29,105 (απαγόρευση της υποχρεωτικής εργασίας), 111, 100 (ίση αμοιβή για ίση εργασία και κατάργηση των διακρίσεων), 138 (εργασία παιδιών) και 94 (κοινωνικά κριτήρια στις δημόσιες συμβάσεις) καθώς και την σχετική κοινοτική και εθνική νομοθεσία και τις συλλογικές συμβάσεις[semigr ] είναι της άποψης ότι τα κριτήρια αυτά πρέπει να προσδιορισθούν κατόπιν διαλόγου στο οποίο θα συμμετάσχουν οι ευρωπαίοι κοινωνικοί εταίροι[semigr ]

14. καλεί τα θεσμικά όργανα της Ευρωπαϊκής Κοινότητας κατά τις διαδικασίες τους για την ανάθεση συμβάσεων να τηρούν πλήρως τις νομικές και συμβατικές υποχρεώσεις όσον αφορά την εργασιακή προστασία και τις συνθήκες εργασίας δεδομένου ότι η εφαρμογή των υποχρεώσεων αυτών είναι δεσμευτική στο χώρο όπου εκτελείται η εργασία[semigr ]

15. χαιρετίζει την υπογραφή της συμβάσεως ΟΟΣΑ του 1997 σχετικά με την καταπολέμηση της δωροδοκίας ξένων δημόσιων υπαλλήλων στο πλαίσιο διεθνών επιχειρηματικών συναλλαγών, και καλεί την Επιτροπή να εξασφαλίσει ότι η απλοποίηση του νομικού πλαισίου και η προσαρμογή του, σύμφωνα με την υπόσχεσή της, στις ανάγκες της νέας ηλεκτρονικής εποχής δεν θα οδηγήσουν σε τυχόν χαλάρωση των μέτρων για την καταπολέμηση της διαφθοράς[semigr ]

16. καλεί, ως εκ τούτου, την Επιτροπή να μεγιστοποιήσει τις δυνατότητες που προσφέρονται στους αγοραστές να επωφεληθούν από την ανάπτυξη επιλογών ηλεκτρονικής, τεχνικής ή άλλης φύσεως, ή λύσεων που διατίθενται άμεσα σε ό,τι αφορά τις ανάγκες του τομέα των δημοσίων συμβάσεων[semigr ]

17. προτρέπει την Επιτροπή να υποβάλει επειγόντως προτάσεις για την επίτευξη μεγαλύτερης απλότητας και περισσότερης ελαστικότητας, παραμένοντας πιστή στις βασικές αρχές που ορίσθηκαν το 1971 και απευθύνονται στα κράτη μέλη (προοίμιο της Οδηγίας 71/305/ΕΟΚ) ((EE L 185 της 16.8.1971, σελ. 5.))[semigr ]

18. επιδοκιμάζει την πρωτοβουλία της Επιτροπής να διερευνήσει το ενδεχόμενο κατάρτισης «μαύρων και γκρίζων» καταλόγων (black and gray lists) εταιρειών που έχουν κατηγορηθεί για απάτη ή δωροδοκία[semigr ] καλεί την Επιτροπή να εξετάσει το ενδεχόμενο επέκτασης των εν λόγω «μαύρων και γκρίζων» καταλόγων προκειμένου να συμπεριληφθούν και εταιρείες που έχουν κατηγορηθεί για παραβάσεις κοινωνικών και περιβαλλοντικών προτύπων αλλά και δωροδοκία στα κράτη μέλη[semigr ] οι εν λόγω κατάλογοι πρέπει να διατίθενται μέσω του Διαδικτύου προκειμένου να τους συμβουλεύονται τα κράτη μέλη και οι τοπικές και άλλες δημόσιες αρχές[semigr ]

19. καλεί την Επιτροπή και τα κράτη μέλη να αναγνωρίσουν ότι η εφαρμογή πρέπει να είναι αποτελεσματική τόσο στο ουσιαστικό όσο και στο τυπικό της σκέλος και, για τον σκοπό αυτό, ζητεί και από τις δύο πλευρές να συνεργασθούν άμεσα και εντατικά για να εφαρμοσθούν αποτελεσματικά οι οδηγίες που αφορούν τις δημόσιες συμβάσεις, και να διευκολυνθεί η πρόσβαση κυρίως των ΜΜΕ στις δημόσιες συμβάσεις[semigr ]

20. ζητεί από την Επιτροπή και τα κράτη μέλη να τηρούν τα χρονικά περιθώρια που προβλέπονται για τις καταγγελίες και τις κοινοποιήσεις παραβάσεως της νομοθεσίας που διέπει τις δημόσιες συμβάσεις και προτρέπει αμφότερα τα μέρη να καθορίσουν και να θέσουν σε εφαρμογή κώδικα συμπεριφοράς που επιτρέπει την εξέταση των ενστάσεων χωρίς να απαιτούνται χρονοβόρες δικαστικές διαδικασίες[semigr ]

21. απουσία συμφωνίας περί θεσπίσεως λιγότερο τυπικών και περισσότερο ελαστικών διαδικασιών, καλείται η Επιτροπή να επιδείξει μεγαλύτερη αυστηρότητα και να εφαρμόσει κάθε προσήκουσα διαδικασία για την εκτέλεση των ισχυουσών διατάξεων[semigr ]

22. υπογραμμίζει την πεποίθηση ότι οι αποκλεισμοί ίσως καταστούν αποτελεσματικότεροι των προστίμων ως ποινή για τη μη συμμόρφωση με τη νομοθεσία περί συμβάσεων και αναμένει με ενδιαφέρον το πόρισμα της έρευνας της Επιτροπής για τη χρησιμοποίηση των «μαύρων» καταλόγων και των λοιπών μέτρων για την καταπολέμηση της δωροδοκίας και της διασφάλισης της συμμόρφωσης με την κοινωνική και περιβαλλοντική νομοθεσία[semigr ]

23. συγχαίρει την Επιτροπή για την εντατική της δραστηριότητα όσον αφορά την υλοποίηση του στόχου να πραγματοποιείται το 25% του συνόλου των δημοσίων συμβάσεων με την χρήση ηλεκτρονικών μέσων έως το 2003 και καλεί την Επιτροπή να συνεχίσει τις προσπάθειές της προς την κατεύθυνση αυτή λαμβάνοντας όμως πάντα υπόψη τις ανάγκες των περιοχών με μικρότερη δυνατότητα πρόσβασης στην τεχνολογία της πληροφορίας[semigr ]

24. ζητεί από την Επιτροπή να προωθήσει, σε επίπεδο όσο το δυνατόν πλησιέστερα στον πολίτη, τις γνώσεις γύρω από την τεχνολογία της πληροφορίας και τις άλλες δυνατότητες για την πρόσβαση στην επιμόρφωση, ενημέρωση και παροχή βοήθειας, ιδιαίτερα υπέρ των ΜΜΕ και των αρχών τοπικής αυτοδιοίκησης και προτρέπει τον προσδιορισμό ή την ίδρυση εθνικών κέντρων παροχής συμβουλών γύρω από τις δημόσιες συμβάσεις, καθώς και την καθιέρωση διαπίστευσης για τις δημόσιες συμβάσεις[semigr ]

25. προτείνει να προσδιορίσει η Επιτροπή, σε συνεργασία με τα κράτη μέλη και τις διάφορες τομεακές οργανώσεις και τις ΜΜΕ, στόχους επί εθελοντικής βάσεως για τη διείσδυση των ΜΜΕ στις δημόσιες συμβάσεις[semigr ]

26. χαιρετίζει την επιτυχία που σημείωσε το άνοιγμα των εξωτερικών αγορών σε αμοιβαίες συμφωνίες καθώς και στη συμφωνία του ΠΟΕ περί δημοσίων συμβάσεων, αλλά επισημαίνει ότι το άνοιγμα αυτό προϋποθέτει μεγαλύτερες προσπάθειες εκ μέρους των ευρωπαϊκών επιχειρήσεων που θα πρέπει να διαδραματίσουν ανταγωνιστικό ρόλο τόσο στην εσωτερική όσο και στην παγκόσμια αγορά[semigr ]

27. θεωρεί ότι, στο πλαίσιο όλων των εξωτερικών διαπραγματεύσεων, είναι αναγκαίο να δοθεί έμφαση στις αρχές της αμοιβαιότητας και της ισότητας καθώς επίσης και στην ανάγκη να τηρηθούν ορθά οι αρχές αυτές[semigr ]

28. ζητεί από την Επιτροπή να εξασφαλίσει ότι όλες οι χώρες που είναι υποψήφιες να ενταχθούν στην Κοινότητα είναι απολύτως προετοιμασμένες για τη διεύρυνση όσον αφορά την ικανότητά τους να συμμορφωθούν προς τους κανόνες της νομοθεσίας για τις δημόσιες συμβάσεις[semigr ]

29. καλεί την Επιτροπή να προβεί στις αναγκαίες νομοθετικές τροποποιήσεις για την εξαίρεση των τομέων ή υποτομέων που σήμερα καλύπτονται από την τροποποιημένη οδηγία 93/38ΕΟΚ ((ΕΕ L 199 της 09.8.1993, σελ. 84.)) μόλις τεθεί σε ισχύ ένα κείμενο της κοινοτικής έννομης τάξης που θα ρυθμίζει ένα ανταγωνιστικό περιβάλλον στους εν λόγω τομείς ή υποτομείς[semigr ]

30. εκφράζει την ανησυχία του για τη σαφή τάση ορισμένων μεγάλων οργανισμών του τομέα των υπηρεσιών να επιστρέψουν σε καθεστώς μονοπωλίου και υπενθυμίζει την σημασία που έχει ο σεβασμός των αρχών του θεμιτού ανταγωνισμού ιδίως για την προστασία των καταναλωτών[semigr ]

31. υποστηρίζει την ανάγκη να υπάρξει μεγαλύτερη ελαστικότητα, αλλά προειδοποιεί ότι η επέκταση του δικαιώματος παραχωρήσεων δεν πρέπει να θέτει σε κίνδυνο την αρχή επιτεύξεως της καλύτερης τιμής μέσω του πραγματικού ανταγωνισμού[semigr ]

32. ζητεί να διευκρινισθούν τα όρια που ισχύουν για την λειτουργικότητα των συνεργαζομένων φορέων (π.χ. για δημαρχιακές οργανώσεις και μικτές επιχειρήσεις) λόγω του ουσιαστικότατου ρόλου που διαδραματίζουν οι τοπικές αρχές στην εκτέλεση των δημοσίων συμβάσεων και λόγω της ανάγκης να αποφευχθεί η εισαγωγή περιορισμών στην αγορά[semigr ]

33. υποστηρίζει τη διεύρυνση της διαδικασίας ανταγωνιστικού διαλόγου στις τρεις «παραδοσιακές» οδηγίες και ζητεί να ληφθεί υπόψη η ανάγκη να προβλεφθεί η διενέργεια διαφανών, δεοντολογικών διαπραγματεύσεων μετά τη σύναψη της συμβάσεως, καθώς και συμβάσεις μεγαλύτερης χρονικής διάρκειας χωρίς να παρακωλύεται ο ανταγωνισμός[semigr ]

34. κρίνει ότι είναι ζωτικής σημασίας να διατηρηθούν οι αρχές της απαιτούμενης εμπιστευτικότητας χωρίς να τίθεται σε κίνδυνο ο θεμιτός ανταγωνισμός όταν πρόκειται για συμβάσεις προμηθειών που αφορούν τον τομέα της άμυνας[semigr ]

35. συνιστά τη συνέχιση, στο πλαίσιο της εξωτερικής πολιτικής και της πολιτικής για την ασφάλεια, των συζητήσεων μεταξύ κρατών μελών επί του ζητήματος της συνεργασίας στον τομέα των δημοσίων συμβάσεων για την προμήθεια όπλων

36. δηλώνει την πρόθεσή του να παρακολουθεί την πρόοδο που σημειώνει η Επιτροπή σε όλα αυτά τα σημεία και συναφή θέματα και αναμένει με ενδιαφέρον να προβεί στις παρατηρήσεις του επί των στοιχείων που περιέχονται στις προτάσεις της Επιτροπής, ευθύς μόλις αυτές δημοσιοποιηθούν, λυπούμενο για το γεγονός ότι η απάντησή του δεν μπορεί σήμερα, που δεν διατίθενται ακόμη τα ανωτέρω στοιχεία, να είναι πιο εξειδικευμένη[semigr ]

37. εκφράζει τη λύπη του για την έλλειψη διαφάνειας για τις μικρομεσαίες επιχειρήσεις των έντυπων φακέλων σχετικά με τις δημόσιες συμβάσεις που υποβάλλονται καθημερινώς από την Επιτροπή και ζητεί αισθητή μείωση και απλοποίηση κυρίως με τη βελτίωση των ηλεκτρονικών διαδικασιών[semigr ]

38. ζητεί από την Επιτροπή, οσάκις διαπραγματεύεται διεθνείς συμφωνίες να αυξήσει τα κατώτατα όρια από 200.000 Ευρώ σε 500.000 Ευρώ για τις δημόσιες συμβάσεις υπηρεσιών σύμφωνα με την οδηγία 92/50/ΕΟΚ ((EE L 209 της 24.7.1992, σελ. 1.))[semigr ]

39. ζητεί από την Επιτροπή οσάκις διαπραγματεύεται διεθνείς συμφωνίες να αυξήσει τα κατώτατα όρια από 130.000 Ευρώ σε 250.000 Ευρώ για τις δημόσιες συμβάσεις προμηθειών σύμφωνα με την οδηγία 93/36/ΕΟΚ ((EE L 199 της 9.8.1993, σελ. 1))[semigr ]

40. ζητεί από την Επιτροπή οσάκις διαπραγματεύεται διεθνείς συμφωνίες να αυξήσει τα κατώτατα όρια από 5 εκατ. Ευρώ σε 20 εκατ. Ευρώ για συμβάσεις δημοσίων έργων σύμφωνα με την οδηγία 93/37/ΕΟΚ ((EE L 199 της 9.8.1993, σελ. 54.))[semigr ]

41. ζητεί από την Επιτροπή οσάκις διαπραγματεύεται διεθνείς συμφωνίες να αυξήσει τα κατώτατα όρια από 5 εκατ. Ευρώ σε 10 εκατ. Ευρώ για τη σύναψη συμβάσεων σύμφωνα με την προαναφερόμενη τομεακή οδηγία 93/38/ΕΟΚ και από 600.000 Ευρώ ή 400.000 Ευρώ σε 1 εκατ. Ευρώ για συμβάσεις προμηθειών και υπηρεσιών σύμφωνα με τα διάφορα παραρτήματα[semigr ]

42. ζητεί να αφαιρεθεί πλήρως από την προαναφερόμενη τομεακή οδηγία 93/38/ΕΟΚ ο ελευθερωθείς τομέας των τηλεπικοινωνιών από την 1η Ιανουαρίου 1999[semigr ]

43. ζητεί από την Επιτροπή να μεσολαβήσει, και στο πλαίσιο των μελλοντικών διαπραγματεύσεων για την επανεξέταση του κώδικα του ΠΟΕ σχετικά με τις «κρατικές προμήθειες», υπέρ της εφαρμογής υψηλότερων κατωτάτων ορίων στις διεθνείς συμβάσεις[semigr ]

44. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή καθώς και τα κοινοβούλια των κρατών μελών.